Broj: 711-I-1069-P-458-22/23-05-23

Zagreb, 2. lipnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika Franje Berečkog, OIB: …………., zamjenika općinskog načelnika Općine Končanica**,na 9. sjednici održanoj 2. lipnja 2023., donosi sljedeću

 **ODLUKU**

1. **Propustom podnošenja imovinske kartice Povjerenstvu do 31. siječnja 2022. za 2021. godinu, obveznik Franjo Berečki, zamjenik općinskog načelnika Općine Končanica, počinio je povredu članka 10. stavka 4. ZSSI-a.**
2. **Za povredu iz točke I. ove izreke, obvezniku Franji Berečkom izriče se opomena.**

Obrazloženje

Obveznicima ZSSI-a, koji su bili dužnosnici u smislu odredbi Zakona o sprječavanju sukoba interesa (“Narodne novine”, br. 26/11., 12/12., 126/12., 57/15. i 98/19., dalje u tekstu: ZSSI/11), Povjerenstvo je 30. prosinca 2021. uputilo obavijest Broj: 711-I-2209-R-269/21-01-18 od 28. prosinca 2021. u kojoj ih se uputilo na obvezu podnošenja godišnje imovinske kartice za 2021. sukladno članku 10. stavku 4. ZSSI-a uz iznimku da ne moraju podnijeti navedenu imovinsku karticu ako su podnijeli imovinsku karticu u prosincu 2021. u kojoj je prijavljeno imovinsko stanje s istekom navedene godine.

Naime, kako je ZSSI stupio na snagu 25. prosinca 2021., obveznik Franjo Berečki, zamjenik općinskog načelnika Općine Končanica, je s obzirom na obnašanje navedene dužnosti i prije stupanja na snagu ZSSI-a imao obvezu podnositi Povjerenstvu izvješća o imovinskom stanju sukladno odredbama tada važećeg ZSSI/11-a.

Povjerenstvo je utvrdilo da obveznik Franjo Berečki, zamjenik općinskog načelnika Općine Končanica, nije podnio imovinsku karticu povodom godišnje obveze podnošenja do 31. siječnja 2022. za 2021. godinu slijedom čega je protiv navedenog obveznika otvoren predmet posl. br. Pp-458/22 zbog moguće povrede odredbi ZSSI-a o imovinskoj kartici.

U tijeku postupka izvršen je uvid u službenu bilješku od 4. listopada 2022., Registar obveznika, Registar imovinskih kartica te očitovanje obveznika od 4. svibnja 2023. s prilozima.

Povjerenstvo je odlukom od 18. travnja 2023. u odnosu na obveznika Franju Berečkog, zamjenika općinskog načelnika Općine Končanica, utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja 2022. za 2021. godinu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznika dopisom od 18. travnja 2023. Broj: 711-I-734-Pp-458-22/23-02-23 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je u očitovanju na navedenu obavijest, koje je u Povjerenstvu zaprimljeno 4. svibnja 2023., potvrdio da nije podnio imovinsku karticu za 2021. godinu.

Obveznik je u istom očitovanju naveo da je već podnio imovinsku karticu na samom početku obnašanja mandata odnosno u toku lipnja 2021. (navedenu karticu je dostavio u privitku očitovanja) pa kako nije bilo promjena u imovinskoj kartici, smatrao je da navedeno nije potrebno podnositi. Obveznik je također naveo da je zbog obiteljskih problema odnosno bolesti člana obitelji i smrti supruge krajem 2021. godine (smrtni list je dostavio uz očitovanje) propustio podnijeti karticu. S obzirom na sve navedeno, obveznik je zatražio da mu se omogući podnošenje imovinske kartice za 2021. i 2022. godinu.

Povjerenstvo je uvidom u Registar obveznika utvrdilo da je Franjo Berečki dužnost zamjenika općinskog načelnika Općine Končanica obnašao u mandatu 2017. do 2021., kao i da trenutno obnaša istu dužnost na koju je stupio 21. svibnja 2021. S obzirom na navedeno, a sukladno članku 3. stavku 1. točki 34. ZSSI-a, u obvezi je postupati u skladu s odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da obveznik nije podnio imovinsku karticu za 2021. do 31. siječnja 2022., niti je sukladno obavijesti Povjerenstva od 28. prosinca 2021. podnio imovinsku karticu u prosincu 2021. u kojoj bi prijavio imovinsko stanje s istekom 2021. godine.

Nadalje, uvidom u podatke istog Registra utvrđeno je da je obveznik podnio imovinsku karticu u elektroničkom obliku 18. lipnja 2021. povodom ponovnog izbora na dužnost zamjenika općinskog načelnika Općine Končanica, no istu je ispisanu i ovjerenu pečatom i potpisom dostavio uz očitovanje od 4. svibnja 2023. na obavijest o postojanju pretpostavki za pokretanje postupka u ovoj pravnoj stvari.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Franjo Berečki, zamjenik općinskog načelnika Općine Končanica, propustio podnijeti imovinsku karticu Povjerenstvu do 31. siječnja 2022. godine za 2021. godinu sa stanjem na zadnji dan 2021. godine, a kojim propustom je povrijedio odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, ali niti o obvezniku protiv kojeg je Povjerenstvo ranije donijelo odluku kojom bi bila utvrđena povreda odredbi ZSSI-a, Povjerenstvo je posebno uvažavajući privatne okolnosti na strani obveznika koje je isti iznio u svom očitovanju, utvrdilo primjerenim obvezniku za povredu odredbe članka 10. stavka 4. ZSSI-a izreći sankciju iz članka 49. ZSSI-a, opomenu.

Ujedno se ukazuje obvezniku da je i dalje dužan podnijeti predmetnu imovinsku karticu za 2021. povodom godišnje obveze podnošenja, a imovinske kartice temeljem drugih osnova iz članka 10. ZSSI-a na način i u rokovima propisanima istim Zakonom.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta..

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Franjo Berečki, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana